## La Generalitat publica la resolució de les ajudes per valor d’1.150.000 euros destinades a entitats de protecció i benestar animal

*** Estes ajudes de la Conselleria de Medi Ambient també van dirigides a la conservació de la biodiversitat, el medi ambient i la millora de l’hàbitat
* Es tracta de la quantia més alta per a programes de voluntariat d’assistència a persones majors i vulnerables en la cura de les seues mascotes**

La Conselleria de Medi Ambient, Infraestructures i Territori ha publicat en el [Diari Oficial de la Generalitat Valenciana (DOGV](https://dogv.gva.es/va/resultat-dogv?signatura=2025/43045)) la resolució de la convocatòria de les ajudes per un import d’1.150.000 euros destinades a entitats de protecció i benestar animal, així com a les que estan encaminades a la conservació de la biodiversitat, el medi ambient i la millora de l’hàbitat.

Es tracta, per segon any consecutiu, de la quantia més alta que destina la Generalitat al suport d’entitats ecologistes i de protecció animal.

D’esta manera, s’han establit dos línies de finançament, una de 900.000 euros i una segona, amb 250.000 euros, depenent de l’actuació que cal subvencionar. L’objectiu és que totes les ONG i entitats puguen posar en marxa projectes de protecció animal o de conservació de la biodiversitat.

Entre altres actuacions, se subvencionen programes de voluntariat destinats a l’assistència a persones majors en la cura de les seues mascotes, l’assistència als animals de les persones que es troben ingressades en un hospital per malaltia i no tinguen família que se’n facen càrrec, o per a ajudar les mascotes de persones que es troben en situacions de vulnerabilitat.

En esta mateixa línia, es fomentaran teràpies amb animals per a persones en residències i hospitals, així com la cura de mascotes de persones mortes sense família.

Respecte a la conservació de la biodiversitat i protecció del medi ambient, les ajudes cobrixen també activitats de divulgació, educació i formació ambiental, instal·lació de niadors per a aus i rates penades, així com projectes que fomenten l’equilibri d’ecosistemes, especialment en àmbits amb espècies protegides o en perill d’extinció.

Davant de l’abandó d’animals, la convocatòria preveu ajudes per a cobrir gastos veterinaris, desplaçaments a clíniques, programes d’esterilització de colònies felines i suport a cases d’acolliment amb l’objectiu d’aconseguir l’‘abandó zero’.

Fecha: 21/10/2025